DA Den Europæiske Unions Tidende L 122/3

RÅDETS FORORDNING (EF) Nr. 701/2006

af 25. april 2006

om gennemførelsesbestemmelser til forordning (EF) nr. 2494/95 for så vidt angår den tidsmæssige dækning af prisindsamlingen til det harmoniserede forbrugerprisindeks

(EØS-relevant tekst)

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2494/95 af 23. oktober 1995 om harmoniserede forbrugerprisindekser (1), særlig artikel 4, stk. 3, og artikel 5, stk. 3,

under henvisning til udtalelse fra Den Europæiske Centralbank (2) i henhold til artikel 5, stk. 3, i forordning (EF) nr. 2494/95, og

ud fra følgende betragtninger:

(1) Harmoniserede forbrugerprisindekser (HCPI'er — Harmonised Consumer Price Indices) er harmoniserede inflationstal, som Kommissionen og Den Europæiske Centralbank har brug for ved udførelsen af deres opgaver i henhold til traktatens artikel 121. HCPI'er har til formål at lette internationale sammenligninger af forbrugerprisinflationen. De er en vigtig pengepolitisk indikator.

(2) I henhold til artikel 5, stk. 1, litra b), i forordning (EF) nr. 2494/95 skal medlemsstaterne som led i gennemførelsen af nævnte forordning udarbejde et HCPI gældende fra indekset for januar 1997.

(3) I henhold til artikel 3 i forordning (EF) nr. 2494/95 skal HCPI'et være baseret på priserne på varer og tjenesteydelser, som udbydes på medlemsstatens økonomiske område med henblik på direkte imødekommelse af forbrugernes efterspørgsel.

(4) I Kommissionens forordning (EF) nr. 1749/96 af 9. september 1996 vedrørende oprindelige gennemførelsesforanstaltninger for Rådets forordning (EF) nr. 2494/95 om harmoniserede forbrugerprisindekser (3) defineres HCPI's dækningsområde som de varer og tjenesteydelser, der indgår i husholdningernes pengeudgifter til konsum, som bl.a. afholdes på medlemsstatens økonomiske område i en af eller begge de perioder, der sammenlignes.

(5) I henhold til artikel 8 i forordning (EF) nr. 1749/96 skal HCPI'er baseres på målstikprøver, som indeholder tilstrækkeligt mange priser inden for hvert basisaggregat til at tage højde for variationer i prisudviklingen i populationen.

(6) Forskelle i prisindsamlingsperioder kan føre til betydelige forskelle i de skønnede prisændringer for de perioder, der sammenlignes.

(7) Det er nødvendigt at harmonisere den tidsmæssige dækning af HCPI'er for at sikre, at de HCPI'er, der udarbejdes, opfylder kravene til sammenlignelighed, pålidelighed og relevans i artikel 4, stk. 3, og artikel 5, stk. 3, i forordning (EF) nr. 2494/95.

(8) Til brug for udarbejdelse af Den Monetære Unions forbrugerprisindeks (MUCPI — Monetary Union Consumer Price Index) og det europæiske forbrugerprisindeks (ECPI — European Consumer Price Index) er det nødvendigt med en harmonisering af den tidsmæssige dækning af HCPI'er. Dette bør imidlertid ikke være til hinder for offentliggørelse af foreløbige HCPI'er eller HCPI-flash-estimater over de gennemsnitlige prisændringer på grundlag af en del af de priser, der er observeret i den måned, som det løbende indeks relaterer til.

(9) I Kommissionens forordning (EF) nr. 1921/2001 af 28. september 2001 om gennemførelsesbestemmelser til Rådets forordning (EF) nr. 2494/95 for så vidt angår minimumsnormer for revision af de harmoniserede forbrugerprisindekser og om ændring af forordning (EF) nr. 2602/2000 (4) bestemmes det, at ændringer i de harmoniserede regler ikke medfører revisioner, men at der om nødvendigt bør udarbejdes skøn over virkningerne af de årlige ændringstakter i HCPI'erne.

(10) Udvalget for det Statistiske Program er blevet hørt i overensstemmelse med artikel 3 i Rådets afgørelse 89/382/EØF, Euratom af 19. juni 1989 om nedsættelse af et udvalg for De Europæiske Fællesskabers statistiske program (5) —

UDSTEDT FØLGENDE FORORDNING:

Artikel 1

Formål

Formålet med denne forordning er at fastlægge minimumsnormer for prisindsamlingsperioder for at forbedre HCPI'ernes sammenlignelighed, pålidelighed og relevans.

Artikel 2

Dækning

HCPI'et er en stikprøvebaseret statistik, der viser de gennemsnitlige prisændringer mellem kalendermåneden for det løbende indeks og den periode, der sammenlignes med.

Artikel 3

Minimumsnormer for prisindsamling

1. Prisindsamlingen skal foregå over mindst én arbejdsuge i eller tæt på midten af den kalendermåned, indekset relaterer til.

2. For produkter, hvorom det vides, at priserne typisk ændrer sig markant og uregelmæssigt inden for samme måned, skal prisindsamlingen foregå over en længere periode end én arbejdsuge.

Denne regel gælder især for følgende produkter:

a) energiprodukter

b) friske fødevarer som f.eks. frugt og grøntsager.

Artikel 4

Gennemførelse

Bestemmelserne i denne forordning gennemføres senest i december 2007 og får virkning fra og med indekset for januar 2008.

Artikel 5

Ikrafttræden

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Luxembourg, den 25. april 2006. På Rådets vegne J. PRÖLL Formand

(1) EFT L 257 af 27.10.1995, s. 1. Ændret ved Europa-Parlamentets og Rådets forordning (EF) nr. 1882/2003 (EUT L 284 af 31.10.2003, s. 1).

(2) Udtalelse af 27.2.2006 (endnu ikke offentliggjort i EUT).

(3) EFT L 229 af 10.9.1996, s. 3. Senest ændret ved forordning (EF) nr. 1708/2005 (EUT L 274 af 20.10.2005, s. 9).

(4) EFT L 261, 29.9.2001, p. 49.

(5) EFT L 181 af 28.6.1989, s. 47.